FI Euroopan unionin virallinen lehti C 315/8

Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

(2016/C 315/04)

Euroopan komissio on hyväksynyt tämän asetuksen (EU) N:o 664/2014 (1) 6 artiklan 2 kohdan kolmannessa alakohdassa tarkoitetun vähäisen muutoksen.

VÄHÄISEN MUUTOKSEN HYVÄKSYMISTÄ KOSKEVA HAKEMUS

Euroopan parlamentin ja neuvoston asetuksen (EU) N:o 1151/2012 (2) 53 artiklan 2 kohdan toisen alakohdan mukainen vähäisen muutoksen hyväksymistä koskeva hakemus

”TOMA PIEMONTESE”

EU-nro: PDO-IT-02127–18.3.2016

SAN ( X ) SMM ( ) APT ( )

1. Hakijaryhmä ja oikeutettu etu

Consorzio di Tutela del Formaggio Toma Piemontese DO Via Silvio Pellico 10 10022 Carmagnola (TO) ITALIA Puhelin: +39 0110565985. Faksi: +39 0110565989 Sähköposti: promo.formaggi@produttorilattepiemonte.com

Consorzio di tutela del Formaggio Toma Piemontese DOP on 14.10.2013 annetun maa- ja metsätalousministeriön asetuksen (decreto) nro 12511 13 §:n 1 momentin nojalla oikeutettu muutoshakemuksen tekemiseen.

2. Jäsenvaltio tai kolmas maa

Italia

3. Eritelmän kohta, jota muutos koskee

— ☐ Tuotteen kuvaus — ☐ Alkuperätodisteet — ☐ Tuotantomenetelmä — ☐ Yhteys maantieteelliseen alueeseen — ☒ Merkinnät — ☐ Muu (täsmennettävä)

4. Muutoksen (muutosten) tyyppi

— ☐ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, eikä julkaistuun yhtenäiseen asiakirjaan tarvitse tehdä muutoksia. — ☒ Rekisteröidyn SAN:n tai SMM:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti, mutta julkaistuun yhtenäiseen asiakirjaan on tehtävä muutos. — ☐ Rekisteröidyn SAN:n tai SMM:n, jota koskevaa yhtenäistä asiakirjaa (tai vastaavaa) ei ole julkaistu, tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti. — ☐ Rekisteröidyn APT:n tuote-eritelmän muutos, jota voidaan pitää vähäisenä asetuksen (EU) N:o 1151/2012 53 artiklan 2 kohdan neljännen alakohdan mukaisesti.

5. Muutos (muutokset)

Muutos koskee mahdollisuutta käyttää päällysmerkinnöissä myös mustavalkoisia etikettejä, kun tuote myydään paloiteltuna tai valmiiksi pakattuna. Muutos on katsottu aiheelliseksi lisätä, koska useilla paloiteltujen ja/tai valmiiksi pakattujen tuotteiden etikettien tulostajilla on mahdollisuus tulostaa ainoastaan mustavalkoisia etikettejä Tätä tekevät suuret myymäläketjut ja juustonleikkaajat.

Sen vuoksi eritelmän 8 artiklan seitsemännen kohdan ja yhtenäisen asiakirjan 3.5 kohdan viimeiseen alakohtaan lisätään seuraava virke:

”Toma Piemontese SAN- ja vähärasvaisen Toma Piemontese SAN -juuston tunnus voi olla myös mustavalkoinen; tämä mahdollisuus koskee ainoastaan paloiteltuja ja/tai valmiiksi pakattuja tuotteita.”

Eritelmään on myös lisätty jäljempänä kuvatut mustavalkoiset tunnukset.

Eritelmän 8 artiklan viimeisen kohdan ja yhtenäisen asiakirjan 3.5 kohdan ensimmäisen alakohdan sanamuoto on saatettu Euroopan parlamentin ja neuvoston asetuksessa (EU) N:o 1169/2011 (3) käytetyn terminologian mukaiseksi korvaamalla ilmaisu ”esipakattu” ilmaisulla ”valmiiksi pakattu”.

YHTENÄINEN ASIAKIRJA

”TOMA PIEMONTESE”

EU-nro: PDO-IT-02127–18.3.2016

SAN ( X ) SMM ( )

1. Nimi

”Toma Piemontese”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.3 Juustot

3.2 Kuvaus 1 kohdassa nimetystä tuotteesta

Toma Piemontese on yksinomaan lehmänmaidosta valmistettu juusto; täysrasvaiseen juustoon käytetään täysmaitoa ja vähärasvaiseen juustoon osittain kuorittua maitoa.

Lopputuotteella on oltava seuraavat ominaisuudet:

— Muoto: tasapohjainen tai lähes tasapohjainen lieriö, kanta hieman kupera;

— Koko: tahkon halkaisija 15–35 cm, korkeus 6–12 cm;

— Paino: 1,8–9 kg;

(Koko ja paino viittaavat juustoon, jota on kypsytetty vähimmäiskypsytysajan verran)

— Kuori: täysrasvaisessa juustossa joustava, sileä, väriltään vaalean oljenkellertävästä punertavanruskeaan kypsytysajasta riippuen; ei-syötävä;

— Kuori: vähärasvaisessa juustossa melko joustamaton, luonnollisen viimeistelemätön, väriltään vaalean oljenkellertävästä punertavanruskeaan, ei-syötävä;

— Sisuksen rakenne: täysrasvaisessa juustossa pehmeä, pieniä hajanaisia koloja. Vähärasvaisessa juustossa joustava tai puolikova (kypsytysajasta riippuen), pieniä koloja;

— Sisuksen väri: oljenvaalea.

— Maku: täysrasvaisella juustolla mieto, miellyttävä, hienostunut aromi. Vähärasvaisella juustolla voimakas, tasapainoinen, tuoksuva aromi, joka muuttuu luonteenomaisemmaksi kypsymisajan jatkuessa;

— Kuiva-aineen rasvapitoisuus: täysrasvaisessa juustossa vähintään 40 prosenttia; vähärasvaisessa juustossa vähintään 20 prosenttia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Lehmien pääasiallisen ravinnon on koostuttava viherrehusta ja/tai kuivarehusta, johon voidaan tarvittaessa lisätä luonnonniityiltä tai laitumelta saatua täydennysrehua ja kuivattua heinää; rehun on suurimmaksi osaksi oltava peräisin yksilöidyltä maantieteelliseltä alueelta.

Raaka-aineet: lehmänmaito, suola, vasikanjuoksete, mahdollisesti luonnolliset maitohappobakteerit ja/tai muut luonnolliset hapatteet. Luonnolliset hapatteet on tuotettava tuotantoalueella ja/tai oltava peräisin aiemmista jalostuskerroista.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Koko tuotantoprosessin (karjankasvatus ja maidon tuotanto, juoksettaminen, juustomassan käsittely, muotteihin laitto, heran erottelu, suolaus ja kypsytys) täytyy tapahtua kohdassa 4 yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Juusto voidaan myydä kokonaisena, paloiksi leikattuna, valmiina annospaloina tai valmiiksi pakattuna. Paloittelu ja valmiiksi pakkaaminen voivat tapahtua myös tuotantoalueen ulkopuolella.

Vaatimustenmukaisuusmerkki koostuu paperista valmistetusta pyöreästä etiketistä, jonka halkaisija on 14–27 cm, joka kiinnitetään ennen tuotteen markkinoille saattamista, sekä yhdelle puolelle kunkin juustotahkon keskelle asianmukaisten leimausvälineiden avulla painetusta leimasta, jossa on SAN-tuotteen tunnus ja S-kirjain, kun on kyseessä vähärasvainen juusto. Ainoastaan näin merkityt ja etiketillä varustetut juustot voidaan saattaa markkinoille suojatulla alkuperänimityksellä ”Toma Piemontese”.

Paperietiketti voidaan kiinnittää elintarvikeliimalla.

SAN-juuston Toma Piemontese tunnus koostuu sinisellä värillä kuvatusta tyylitellystä lehmästä, jonka päällä on valkoinen teksti ”Toma Piemontese” ja ympärillä nauha, jossa on Italian lipun värit.

Alkuperämerkki koostuu muovisesta leimasta, jonka keskelle kuvatussa lehmän päässä on tyylitelty T-kirjain; kuvan vasemmalla puolella ilmoitetaan tuottajan aakkosnumeerinen koodi, joka koostuu yhdestä isosta kirjaimesta ja kaksilukuisesta numerosta. Vähärasvaisen Toma Piemontesen yhteydessä logossa on oltava keskellä asianmukaisessa aukossa iso S-kirjain

Paperietiketissä on keskellä Toma Piemontese SAN-tunnus ja pyöreällä vihreällä ulkokehällä teksti ”Toma Piemontese San”. Vähärasvaisen Toma Piemontese -juuston yhteydessä mainitaan sana ”vähärasvainen” (Semigrasso). Sama tunnus on toistettava myös annospaloina myytävässä tuotteessa.

Toma Piemontese SAN- ja vähärasvaisen Toma Piemontese SAN -juuston tunnus voi olla myös mustavalkoinen; tämä mahdollisuus koskee ainoastaan paloiteltuja ja/tai valmiiksi pakattuja tuotteita.

4. Maantieteellisen alueen tarkka rajaus

Maito tuotetaan ja jalostetaan ja Toma Piemontese kypsytetään seuraavien maakuntien hallinnollisella alueella: Novara, Vercelli, Biella, Torino, Cuneo, Verbania Cusio Ossola, sekä Monastero Bormidan, Roccaveranon, Mombaldonen, Olmo Gentilen ja Serolen kunnat Astin maakunnassa ja Acqui Termen, Terzon, Bistagnon, Pontin ja Denicen kunnat Alessandrian maakunnassa.

5. Yhteys maantieteelliseen alueeseen

Rajatulle alueelle on ominaista suuri ja hyvin jakautunut sadanta, joka vaihtelee 800 mm:stä 1 500 mm:iin ja on pienimmillään talvisin ja huipussaan keväisin. Kesäisin ja syksyisin esiintyy pienempiä huippuja. Tasangoilla on merkittävät mahdollisuudet keinokasteluun. Euroopassa ainutlaatuinen ja ainutkertainen yhdistelmä muodostuu ilmasto-olosuhteista, erityisesti aurinkotuntien määrästä (absoluuttinen vuotuinen keskiarvo on 5,4 tuntia päivässä, huippuarvo 8,4 tuntia päivässä heinäkuussa ja minimi 3,5 tuntia päivässä marras–joulukuussa) sekä maaperän ominaisuuksista. Tämä pienoisilmasto vaikuttaa rehun ominaisuuksiin, sillä siihen kohdistuu vähemmän lämpö- ja kosteusrasitusta, mikä edistää vahvaa ja runsasta kasvua. Niityt ja laidunmaat sekä rehunviljelyalueet sisältävät yleensä erityisen runsaasti raiheinää, mailasta ja muita laadukkaita heinä- ja palkokasveja, esimerkiksi apilaa. Laadukkaan rehun ansiosta tuotetaan erinomaista maitoa, joka jalostetaan ainutlaatuisen aromikkaiksi juustoiksi.

Myös karjalle nämä olosuhteet ovat erityisen suotuisat, ja ne näkyvät eläinten hyvinvoinnissa ja navettahoidossa.

Juustomestarien erityinen taito rikkoa juustomassa rakenteeltaan oikeanlaiseksi on ratkaiseva, jotta juustoon saadaan oikeanlainen muru- ja hajakoloinen sisus.

Juustolle on ominaista sisuksen pehmeä, muru- ja hajakoloinen rakenne.

Erityiset ilmasto-olosuhteet, joihin kuuluvat runsas sateisuus ja korkea suhteellinen ilmankosteus sekä alueelle ominainen aurinkotuntien määrä yhdistettyinä juustomestarien taitoon hyödyntää taitavasti kyseisiä olosuhteita ovat tehneet Toma Piemontesesta tuotantoaluettaan mahdollisimman paljon ilmentävän juustotyypin, jolla on tunnusomaiset ominaispiirteet ja erityisen pehmeä sisus. Juustomestarien erityinen ammattitaito keittämättä tai erityisen varovasti keittämällä valmistetun juustomassan pilkkomisessa tuottaa rakeisuuden, jonka ansiosta juustomassan ja heran välinen tasapaino on ihanteellinen.

Juustomassan pehmeys säilyy myös erityisessä kypsytyksessä, joka tapahtuu perinteisesti luonnollisissa luolissa tai muussa soveltuvassa ympäristössä, jolle on tyypillistä huomattavan suuri kosteus.

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän täydellinen teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maa- ja metsätalousministeriön kotisivulle (www.politicheagricole.it), valitsemalla ensin ”Prodotti DOP e IGP” (ylhäällä oikealla), sen jälkeen ”Prodotti DOP, IGP e STG” (näytön vasemmassa laidassa) ja lopuksi ”Disciplinari di produzione all’esame dell’UE”.

(1) EUVL L 197, 19.6.2014, s. 17.

(2) EUVL L 343, 14.12.2012, s. 1.

(3) EUVL L 304, 22.11.2011, s. 18.